### Beslutningstema

I denne sag skal oplæg til reviderede retningslinjer for tilskud til frivilligt socialt arbejde godkendes.

### Historik

De eksisterende retningslinjer for tilskud efter § 18 i Serviceloven blev godkendt af Kommunalbestyrelsen d. 29. juni 2023. De vedlægges som bilag.

### Sagsfremstilling

Efter Servicelovens § 18 skal Kommunalbestyrelsen i samarbejde med frivillige sociale organisationer og foreninger afsætte midler til støtte af frivilligt socialt arbejde herunder også til børne- og ungeområdet jævnfør Barnets lov § 17, som trådte i kraft den 1. januar 2024.

De vigtigste ændringer i de nye reviderede retningslinjer for tilskud til frivilligt socialt arbejde omfatter følgende:

* Barnets lov § 17 er aktivt tilføjet. Målgruppen for Barnets lov var allerede indskrevet i målgruppen for tildeling, og derfor er der alene sket en tilføjelse af loven.
* De definerede målgrupper for tilskud er præciseret ved "Flygtninge og indvandrere i en udsat position" samt ved "Borgere i krise" (tidligere "Hjemløshed og prostitution"). Til målgruppen tilføjes endvidere "Pårørende til de nævnte målgrupper" for også at gøre opmærksom på muligheden for at søge om tilskud til denne målgruppe.
* Alderen på målgruppen for tilskud er ændret fra borgere under 60 år til at være først og fremmest borgere under 67 år, så aldersgrænsen svarer til folkepensionsalderen. Støtte til frivilligt socialt arbejde på hovedsageligt ældreområdet kan søges jævnfør § 79 i Serviceloven.
* Beløbsgrænsen for forvaltningens behandling af ansøgninger er ændret fra 5.000 kr. til 8.000 kr. for at tilgodese ansøgere, der har brug for en hurtig sagsbehandling.
* Frivillighedsrådet er ophørt pr. 5. marts 2025 i forbindelse med ny organisering af det frivillige sociale område, og rådet er derfor slettet som høringspart.

Derudover er der i de nye retningslinjer indarbejdet nogle redaktionelle ændringer, som mestendels vedrører, at retningslinjerne nu også omfatter § 17 i Barnets lov.

Oplægget til de nye reviderede retningslinjer for tilskud til frivilligt socialt arbejde er vedlagt som bilag.

Når sagen er behandlet i Socialudvalget, sendes den til godkendelse i Kommunalbestyrelsen.

### Økonomi

På kommunens budget er der for år 2025 afsat 698.600 kr. til støtte af det frivillige sociale arbejde jf. Tønder Kommunes retningslinjer for tilskud.

### Lovgrundlag

Lov om social service § 18 og Barnets lov § 17.

### Indstilling Direktør for Børn, Unge & Social indstiller,

at de nye retningslinjer for tilskud til frivilligt socialt arbejde godkendes, og

at indstillingen videresendes til Kommunalbestyrelsen.

**Beslutning fra Socialudvalget, den 12. august 2025, pkt. 10:**

Indstillingen anbefales.

Dina Koch og Einar Schmidt Gad deltog ikke i mødet.

### Beslutning

Indstillingen godkendt.

Joachim Østergaard (V) deltog ikke i mødet.